I-yob 24
1
“Kä ɛŋu /ken Kuoth ni̱n rialikä
kɛ kui̱ luɔ̱k ɔ,
kä /ci nɛy tin ŋa̱ckɛ jɛ bi
te thi̱n ɛn cäŋ ɛmɔ?
2
Nɛy tin ɣöthkɛ thuɔ̱c këthni,
kä yienkɛ det ti kualkɛ.
3
Kɛn nɛy tin mackɛ muɔ̱li rɛ̈tni,
kä ka̱nkɛ thääk mään jɔɔkni
kɛ ŋuäl.
4
Kɛn nɛy ti pënkɛ can cuŋkiɛn,
a cikɛ can diaal jak
kä ɣöö tɛ̱̈ɛ̱̈kɛ rɔ̱.
5
Ce̱tnikɛ muɔ̱li däär dɔaar,
la wä can mi̱eth go̱r rɛy
dɔaar kɛ kui̱ gankiɛn.
6
Ŋɛ̈rkɛ bɛl rɛy ka̱a̱kni nɛɛni
ti kɔ̱kiɛn,
kä ma̱a̱tkɛ bua̱c rɛy kakä wal
kɛ kui̱ kɔaŋ ji̱ jiäkni.
7
Kä la tɔ̱ɔ̱ckɛ kɛ wäär
kɛɛliw juutdä,
kä thilɛ bi̱i̱ mi kuɔ̱mkɛ
rɔ̱ rɛy kɔ̱a̱c.
8
Kä la luääny nhiaal guiiyni kɛ,
kä ba rɔ wä kɔat rɛy päämni
kɛ thil duëli.
9
“Kä nɛy tin ji̱ jiäkni jakɛ
gaat tin rɛ̈tni kä
kuaanykiɛn,
kä naŋkɛ gaat cani
kɛ kui̱ ŋua̱l.
10
Kä la jälkɛ baaŋ a thil bieyni,
kä kapkɛ bɛl, kä näk buɔthkɛ.
11
Kä lät kɛn liɛɛth
kä jiɛn Ɔ-lip,
kä dhiim kɛn kɔaŋ,
kä näk rɛwkɛ.
12
Dak nɛy tin li̱w rɛy wec,
kä go̱o̱r ti̱ey ji̱ buɔ̱ɔ̱tni luäk.
Kä ŋotdɛ thilɛ mi lät Kuoth
ɛ kä nɛy tin la̱tkɛ jiäk.
13
“Kä tëë kɛ naath ti lökɛ buay,
ti kueckɛ duɔ̱pkɛ,
kä /ca kɛ guur.
14
Kä mɔ ci ɣɔw cuɔl ɔ la jiɛɛc
ram mi luuc nath rɔ,
kä bɛ can kɛnɛ ram mi go̱o̱r
duɔ̱ɔ̱r wä näk,
la wänɛ kɛ wäär ce̱tkɛ kue̱e̱l.
15
Kä la dho̱o̱m waŋdɛ cua̱ guicni
mi̱er ɣɔaa,
bɛ cu ca̱r i̱,
‘Thilɛ ram mi nɛɛn jɛ’,
kä bɛ nhiamdɛ cu gel.
16
Kä la tölkɛ duël kɛ wäär,
kä bikɛ rɔ̱ ga̱k duëli
kɛ cäŋ däär,
kui̱c kɛn mi cɔali buay.
17
Kɛ ɣöö muuth in col ɛ jɛn
runwaŋdiɛn kɛn diaal,
kä watdiɛn ɛ muuth dualä.
18
“Kä ŋotkɛ kɛ ti ba lɔk ɛ pi̱w,
kä ca mundiɛn lam ɛ Kuoth,
kä thilɛ ram mi bi wä rɛy
ka̱a̱kni wal kɛ kui̱ kɔaŋ
ŋɔa̱a̱ri.
19
Ce̱tkɛ min la cäŋ pi̱w a ko̱o̱t
kɛnɛ rɛ̈ɛ̈th,
in ɔ bä bi ji̱ dueeri
wä jɔɔkni.
20
Kä ci manikiɛn kɛ pa̱l ruëëc,
kä bi kɔ̱a̱m kɛ cu cam.
Kä /ca kɛ̈kdiɛn bi lɛ tim,
bikɛ cu dhiap ce̱tnikɛ jiath
mi ci tööl.
21
“Kä kɛn camkɛ ni mi̱eth
ciëk mi rol,
kä ciaŋkɛ ciek jɔkä a jiäk.
22
Duundɛ ɣöö Kuoth kɛ buɔ̱mdɛ
wocɛ ram mi bum,
kä mi lätdɛ duɔ̱ɔ̱r la li̱wni
gua̱n dueeri.
23
Derɛ raan pa̱l tëk rɛy malä,
duundɛ ɣöö guicɛ lätkɛ
gua̱thni diaal.
24
Kä la te ji̱ jiäkni kɛ liak
kɛ gua̱a̱th mi tɔt,
kä bikɛ cu yi̱c ce̱tnikɛ
wi̱c bël,
kä bikɛ rɔɔl ce̱tnikɛ
ji̱th bël.
25
Kä mi /ciɛ jɛn inɔ,
ɛŋa bi ɣä la̱r kac ɔ,
mɔ bi jɛ latdɔ i̱ ruacdä
/ciɛ thuɔ̱k?”
